答聖俞白鸚鵡雜言
作者：歐陽修
朝代：宋

paragraphs: 憶昨滁山之人贈我玉兔子，粵明年春玉兔死。
日陽晝出月夜明，世言兔子望月生。
謂此瑩然而白者，譬夫水之爲雪而爲冰，皆得一陰凝結之純精。
常恨處非大荒窮北極寒之曠野，養違其性夭厥齡。
豈知火維地荒絕，漲海連天沸天熱。
黄冠黑距人語言，有鳥玉衣尤皎潔。
乃知物生天地中，萬殊難以一理通。
海中洲島窮人迹，來市廣州纔八國。
其間注輦來最稀，此鳥何年隨海舶。
誰能徧歷海上峯，萬怪千奇安可極。
兔生明月月在天，玉兔不能久人間。
況爾來從炎瘴地，豈識中州霜雪寒。
渴雖有飲饑有啄，羈紲終知非爾樂。
天高海闊路茫茫，嗟爾身微羽毛弱。
爾能識路知所歸，吾欲開籠縱爾飛。
俾爾歸詫宛陵詩，此老詩名聞四夷。